b"\n_START_ARTICLE_\nCastell de Rocafort (Sant Gen\xc3\xads de Rocafort)\n_START_SECTION_\nDescripci\xc3\xb3\n_START_PARAGRAPH_\nEn resten part de les muralles i una torre rodona, tot rom\xc3\xa0nic i bastit a la mateixa \xc3\xa8poca. La torre \xc3\xa9s cantonera i va ser bastida en un angle de la roca del tur\xc3\xb3 per refor\xc3\xa7ar la muralla. Totes les restes es conserven fins a l'al\xc3\xa7ada de les espitlleres. La muralla ressegueix tot el tur\xc3\xb3 de Rocafort per la banda de migdia i a ponent en queden vestigis. La torre \xc3\xa9s al SE. A Rocafort hi ha restes de l'esgl\xc3\xa9sia del monestir. Tot l'entorn fortificat est\xc3\xa0 realitzat amb carreus rogencs de pedra de la contrada, ben tallats i afilerats regularment.\n_START_SECTION_\nEsgl\xc3\xa9sia de Sant Gen\xc3\xads\n_START_PARAGRAPH_\nEdifici de planta rectangular sense absis diferenciat ni en planta ni en al\xc3\xa7at. La paret de llevant s'ha esfondrat durant aquest segle, hi havia tres finestres de mig punt i esqueixada interior. Els murs laterals s\xc3\xb3n refor\xc3\xa7ats per tres arcades per banda, unes de mig punt i altres apuntades. La volta era apuntada, sostinguda per un arc toral. L'aparell \xc3\xa9s de carreus tallats i escairats col\xc2\xb7locats en filades horitzontals. La porta, a ponent, \xc3\xa9s de mig punt amb dos arcs en degradaci\xc3\xb3, l'exterior dels quals \xc3\xa9s extradossat amb un guardapols adornat amb boles. Al timp\xc3\xa0, llis, hi ha una flor de sis p\xc3\xa8tals incidida. Tamb\xc3\xa9 hi ha motius semblants incidits a la llinda.\n_START_SECTION_\nHist\xc3\xb2ria\n_START_PARAGRAPH_\nA Rocafort hi hagu\xc3\xa9 l'antic priorat benedict\xc3\xad de Sant Gen\xc3\xads de Rocafort, que va ser fundat pels senyors de Castellv\xc3\xad (era dins el terme de Castellv\xc3\xad de Rosanes) el 1042. Esdevingu\xc3\xa9 filial de Sant Miquel de Cru\xc3\xaflles. La comunitat, amb el seu prior, \xc3\xa9s documentada des del 1146. Era formada pel prior, dos monjos i dos beneficiats, un dels quals tenia cura de la parr\xc3\xb2quia de Santa Margarida, situada a peu del castell, i del monestir de Rocafort, vora l'actual cementiri. Al segle XVI fou secularitzat. El castell fou volat durant la Guerra de Successi\xc3\xb3 i nom\xc3\xa9s l'esgl\xc3\xa9sia fou respectada. L'ermita s'assenta on hi hagu\xc3\xa9 una vil\xc2\xb7la romana, damunt la qual s'edific\xc3\xa0 una primitiva esgl\xc3\xa9sia rom\xc3\xa0nica (segle IX o X) que serv\xc3\xad de parr\xc3\xb2quia rural i que esdevingu\xc3\xa9 despr\xc3\xa9s priorat de Sant Gen\xc3\xads. En el segle XVIII, l'antic edifici pass\xc3\xa0 a ser ermita sota l'advocaci\xc3\xb3 de Santa Margarida._NEWLINE_El 1110, Guillem Ramon de Castellvell orden\xc3\xa0 testament a Sant Gen\xc3\xads assignant a aquesta esgl\xc3\xa9sia l'alou del castell de Voltrera (Abrera) i un altre dit de Pruneres (al terme de Castellbisbal). L'orde del Temple s'establ\xc3\xad al monestir de Sant Gen\xc3\xads i probablement a ella es deu la construcci\xc3\xb3 del castell de Rocafort (segle XII) i en ell s'hi edific\xc3\xa0 una esgl\xc3\xa9sia rom\xc3\xa0nica dedicada a Sant Jaume, l'absis de la qual es va malmetre definitivament l'any 1928. Amb l'eliminaci\xc3\xb3 de l'orde del Temple hom afirma que Sant Gen\xc3\xads pass\xc3\xa0 a dir-se \xc2\xabde Rocafort\xc2\xbb pel que el castell prengu\xc3\xa9 el nom de castell de Sant Gen\xc3\xads de Rocafort. L'any 1474, Sant Gen\xc3\xads de Rocafort form\xc3\xa0 part de la venda de la baronia de Castellvell per part de Joan II a Llu\xc3\xads de Requesens, junt amb la vila de Martorell, el castell de Rosanes i tots els dominis de Castellvell._NEWLINE_El 1646, l'administraci\xc3\xb3 de les rendes del priorat de Sant Gen\xc3\xads fou concedida a Josep Ferrer i, finalment, el 19 de juliol de 1713 l'ex\xc3\xa8rcit filipista, dirigit pel duc de P\xc3\xb2puli, pass\xc3\xa0 per Martorell cam\xc3\xad de Barcelona i enderroc\xc3\xa0 de pas el castell llevat de l'esgl\xc3\xa9sia que fou conservada."